Kommer oor kruideniersware op kredietArgieffoto Een van die land se voorste skuldberaders, Neil Roets, het sy kommer uitgespreek oor Pick n Pay se uitreiking van sy eie kredietkaart. Pick n Pay het verlede week aangekondig dat hy reeds sowat R1 miljard aan sowat 56 000 klante in krediet verleen het. Dit werk uit op om en by R20 000 per kredietkaart. Ekonome is veral bekommerd hieroor. Roets, die besturende direkteur van DebtRescue, sê Pick n Pay se stap is kommerwekkend. Volgens hom is dit ŉ duidelike aanduiding dat verbruikers in die land in ŉ geldelike verknorsing is. Roets het veral sy kommer uitgespreek oor die spoed waarmee die kredietkaart uitgereik is. Hy maan dat die kredietkaart ook die verkeerde boodskap uitstuur om verbruikers aan te moedig om hul kruideniersware op skuld te koop. “Dit is beslis nie goeie skuld om jou kruideniersware met krediet te finansier nie,” sê hy. Volgens Roets beteken dit dat sodra verbruikers hul kruideniersware op skuld koop, hulle reeds lank gelede ŉ skuldberader moes gaan sien het. Hy sê dit is nou ŉ gulde geleentheid vir verbruikers om pleks van meer skuld te maak, liefs skuldberaders te gaan spreek. “Dit mag hulle net betyds uit die diep water van skuld red,” het hy gesê. Roets het egter kommer uitgespreek dat hierdie tipe van kredietverlening gaan toeneem, wat verbruikers al meer onder ŉ groter skuldlas gaan plaas. “Mense sien dit as ŉ maklike uitweg om inkopies te koop. Maar dit gaan verbruikers in ŉ posisie plaas waar hulle oorlaai word met skuld,” het hy gesê. Roets sê sy advies aan verbruikers is om so ver moontlik net krediet te gebruik vir die koop van motors of huise. Hy voeg by dat verbruikers begrotings moet opstel en streng daarby moet hou. Sy raad aan verbruikers is om nie hul nekke uit te steek indien daar nie genoeg geld is om iets aan te koop nie. “Bly weg van skuld,” het hy gemaan. Pick n Pay het aangekondig dat hy in vennootskap met RCS, ŉ filiaal van BNP Parisbas Bank die kredietkaart van stapel gestuur het. Verbruikers het die opsie om binne 55 dae hul uitstaande krediet te vereffen om rentekoerse vry te spring. Die kredietkaart word gekoppel aan Pick n Pay se Smart Shopper-kaart. Die groep sê die kredietverskaffer, BNP Parisbas, dra die kostes van befondsing en die kredietrisiko. Volgens Statistiek Suid-Afrika se jongste siviele skuldsyfers wat verlede week uitgereik is, het die aantal dagvaardigings vir skuld in die drie maande tot Februarie met 3.4% afgeneem. Die syfer was in vergelyking met dieselfde periode ŉ jaar gelede. Volgens die agentskap het siviele vonnisse vir skuld in dieselfde tydperk met 3.4% afgeneem. Nog ŉ skuldberader, Deborah Solomon, sê dat bykans die helfte van Suid-Afrika se krediet-aktiewe bevolking reeds in ŉ finansiële verknorsing is. Sy maan verbruikers om kos, wat noodsaaklik is, liefs met kontant te koop.